Document ID: 32015R0534

EUROOPAN KESKUSPANKIN ASETUS (EU) 2015/534,
annettu 17 päivänä maaliskuuta 2015,
valvontaan liittyvien rahoitustietojen raportoinnista (EKP/2015/13)
EUROOPAN KESKUSPANKIN NEUVOSTO, joka
ottaa huomioon luottolaitosten vakavaraisuusvalvontaan liittyvää politiikkaa koskevien erityistehtävien antamisesta Euroopan keskuspankille 15 päivänä lokakuuta 2013 annetun neuvoston asetuksen (EU) N:o 1024/2013 (1), ja erityisesti sen 4 artiklan 1 ja 3 kohdan, 6 artiklan 2 kohdan, 5 kohdan d alakohdan ja 10 artiklan,
ottaa huomioon kehyksen perustamisesta YVM:n puitteissa tehtävälle yhteistyölle EKP:n ja kansallisten toimivaltaisten viranomaisten välillä sekä kansallisten nimettyjen viranomaisten kanssa (YVM-kehysasetus) 16 päivänä huhtikuuta 2014 annetun Euroopan keskuspankin asetuksen (EU) N:o 468/2014 (EKP/2014/17) (2), ja erityisesti sen 21 artiklan 1 kohdan, 140 artiklan ja 141 artiklan 1 kohdan,
sekä katsoo seuraavaa:
(1)
Luottolaitoksiin sovelletaan Euroopan parlamentin ja neuvoston asetuksessa (EU) N:o 575/2013 (3) (josta käytetään jäljempänä myös nimitystä ’vakavaraisuusasetus’) ja komission täytäntöönpanoasetuksessa (EU) N:o 680/2014 (4) säädettyjä säännöllistä raportointia koskevia vaatimuksia. EKP kerää raportoidut tiedot päätöksen EKP/2014/29 (5) nojalla. Tällä asetuksella täydennetään päätöstä EKP/2014/29 ja täsmennetään tarkemmin valvontaan liittyvien rahoitustietojen raportointivaatimuksia.
(2)
Täytäntöönpanoasetuksessa (EU) N:o 680/2014 säädetään kaikkia asetuksen (EU) N:o 575/2013 soveltamisalaan kuuluvia laitoksia koskevista yhdenmukaisista vaatimuksista, jotka liittyvät vakavaraisuusraportointiin toimivaltaisille viranomaisille tietyillä, täytäntöönpanoasetuksen (EU) N:o 680/2014 1 artiklassa täsmennetyillä aloilla. Yksi näistä aloista koskee konsolidoituja rahoitustietoja. Asetuksen (EU) N:o 575/2013 99 artiklan 2 kohdan mukaan valvontaan liittyvien rahoitustietojen ilmoittaminen konsolidoidusti on pakollista luottolaitoksille, jotka laativat konsolidoidut tilinpäätöksensä Euroopan parlamentin ja neuvoston asetuksen (EY) N:o 1060/2002 (6) 6 artiklan 2 kohdassa vahvistetun menettelyn mukaisesti hyväksyttyjä kansainvälisiä tilinpäätösstandardeja noudattaen. Täytäntöönpanoasetuksen (EU) N:o 680/2014 mukaan on pakollista, että kansalliset toimivaltaiset viranomaiset toimittavat valvontaan liittyvät rahoitustiedot EKP:lle sekä merkittävien että vähemmän merkittävien valvottavien yhteisöjen osalta; tiedot toimitetaan nykyisin päätöksen EKP/2014/29 mukaisesti, eikä tällä asetuksella ole vaikutusta tähän menettelyyn, sillä se ei kuulu tämän asetuksen sääntelykohteeseen.
(3)
Harkintavalta sen suhteen, vaaditaanko luottolaitoksia asetuksen (EU) N:o 575/2013 24 artiklan 2 kohdan mukaisesti käyttämään valvontaan liittyvässä raportoinnissa kansainvälisiä tilinpäätösstandardeja, sellaisina kuin niitä sovelletaan asetuksen (EY) N:o 1606/2002 nojalla, ei kuulu tämän asetuksen sääntelykohteeseen. Ottaen huomioon asetuksen (EU) N:o 468/2014 (EKP/2014/17) 150 artiklan, tällä asetuksella ei ole vaikutusta kansallisten toimivaltaisten viranomaisten aikaisempiin päätöksiin tämän harkintavallan käyttämisestä tai käyttämättä jättämisestä.
(4)
Asetuksen (EU) N:o 575/2013 99 artiklan 3 artiklan mukaisesti sellaisten luottolaitosten osalta, jotka soveltavat asetuksen (EU) N:o 575/2013 24 artiklan 2 kohdan nojalla valvontaan liittyvässä raportoinnissa kansainvälisiä tilinpäätösstandardeja, sellaisina kuin niitä sovelletaan asetuksen (EY) N:o 1606/2002 nojalla, valvontaan liittyvien rahoitustietojen ilmoittaminen konsolidoidusti edellyttää toimivaltaisen viranomaisen päätöstä tämän raportoinnin laajentamisesta. EKP:n tulisi myös päättää valvontaan liittyvien rahoitustietojen toimittamista koskevan vaatimuksen laajentamisesta sellaisiin merkittäviin valvottaviin ryhmittymiin, jotka soveltavat asetuksen (EU) N:o 575/2013 24 artiklan 2 kohdan nojalla valvontaan liittyvässä raportoinnissa asetusta (EY) N:o 1606/2002.
(5)
Asetuksen (EU) N:o 575/2013 99 artiklan 6 artiklan mukaisesti sellaisten luottolaitosten osalta, jotka soveltavat neuvoston direktiiviin 86/635/ETY (7) perustuvia kansallisia tilinpitosäännöstöjä, valvontaan liittyvien rahoitustietojen ilmoittaminen konsolidoidusti edellyttää toimivaltaisen viranomaisen aiempaa päätöstä tämän raportoinnin laajentamisesta. EKP:n tulisi myös päättää valvontaan liittyvien rahoitustietojen toimittamista koskevan vaatimuksen laajentamisesta sellaisiin merkittäviin valvottaviin ryhmittymiin, jotka soveltavat direktiiviin 86/635/ETY perustuvia kansallisia tilinpitosäännöstöjä. Euroopan pankkiviranomaista on kuultu asetuksen (EU) N:o 575/2013 99 artiklan 6 kohdan mukaisesti.
(6)
Täytäntöönpanoasetuksessa (EU) N:o 680/2014 säädetään valvontaan liittyvää raportointia koskevista yhdenmukaisista vaatimuksista sen soveltamisalan piirissä. Asetuksen (EU) N:o 575/2013 99 artiklan 5 ja 6 kohdan mukaan täytäntöönpanoasetus (EU) N:o 680/2014 koskee ainoastaan konsolidoituja valvontaan liittyviä rahoitustietoja. Valvontaan liittyvien rahoitustietojen raportointi yksittäisen laitoksen tasolla jää sen soveltamisalan ulkopuolelle; tämän vuoksi toimivaltaiset viranomaiset voivat asettaa vaatimuksia valvontaan liittyvien rahoitustietojen ilmoittamisesta yksittäisen laitoksen tasolla. Ottaen huomioon tarpeen saada vertailukelpoisia rahoitustietoja merkittävistä ja vähemmän merkittävistä valvottavista yhteisöistä, tässä asetuksessa olisi säädettävä valvontaan liittyvistä rahoitustiedoista, jotka merkittävien ja vähemmän merkittävien valvottavien yhteisöjen tulisi ilmoittaa kansallisille toimivaltaisille viranomaisille yksittäisen laitoksen tasolla. Kansallisten toimivaltaisten viranomaisten olisi tämän jälkeen toimitettava nämä tiedot EKP:lle asetuksen (EU) N:o 468/2014 (EKP/2014/17) 140 artiklan 3 kohdan mukaisesti.
(7)
Euroopan parlamentin ja neuvoston direktiivin 2013/36/EU (8) 40 artiklan nojalla vastaanottavan jäsenvaltion toimivaltaiset viranomaiset voivat vaatia, että kaikki sen alueella sivuliikkeitä pitävät luottolaitokset antavat niille määräajoin kertomuksen vastaanottavan jäsenvaltion alueella harjoittamistaan toimista. Asetuksen (EU) N:o 468/2014 (EKP/2014/17) 2 artiklan 20 kohdan mukaan osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamat sivuliikkeet ovat valvottavia yhteisöjä. Ottaen huomioon tarpeen saada vertailukelpoisia rahoitustietoja merkittävistä valvottavista yhteisöistä, tässä asetuksessa olisi säädettävä tiedoista, joita osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamien sivuliikkeiden olisi raportoitava kansallisille toimivaltaisille viranomaisille. Kansallisten toimivaltaisten viranomaisten olisi tämän jälkeen toimitettava nämä tiedot EKP:lle asetuksen (EU) N:o 468/2014 (EKP/2014/17) 140 artiklan 3 kohdan mukaisesti.
(8)
Asetuksen (EU) N:o 1024/2013 6 artiklan 4 kohdassa säädetään, että EKP:lla on vastuu luottolaitosten, rahoitusalan holdingyhtiöiden tai rahoitusalan sekaholdingyhtiöiden taikka osallistumattomiin jäsenvaltioihin sijoittautuneiden luottolaitosten osallistuviin jäsenvaltioihin perustamien sivuliikkeiden valvonnasta. Näin ollen kolmansista maista olevien luottolaitosten osallistuviin jäsenvaltioihin perustamien sivuliikkeiden valvonta ei kuulu EKP:lle osoitettujen tehtävien piiriin. Tämän johdosta näihin sivuliikkeisiin ei tulisi soveltaa tämän asetuksen mukaisia raportointivaatimuksia. Lisäksi osallistuvaan jäsenvaltioon sijoittautuneen luottolaitoksen toiseen osallistuvaan jäsenvaltioon perustamat sivuliikkeet olisi suljettava näiden raportointivaatimusten ulkopuolelle, koska nämä vaatimukset on tarkoitettu sovellettaviksi sivuliikkeen perustaneen valvottavan yhteisön tasolla.
(9)
Tässä asetuksessa säädetyillä vaatimuksilla, jotka koskevat merkittäviä ja vähemmän merkittäviä valvottavia yhteisöjä, mukaan lukien osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamat sivuliikkeet, tulisi pyrkiä varmistamaan, että nämä valvottavat yhteisöt ilmoittavat yhteisten vähimmäisvaatimusten mukaiset tietosarjat kansallisille toimivaltaisille viranomaisille, eikä asettaa yhdenmukaisia raportointivaatimuksia. Kansallisten toimivaltaisten viranomaisten kannalta voi olla tarkoituksenmukaista kerätä tarpeelliset vähimmäisvaatimusten mukaiset tiedot osana laajempaa raportointikehikkoa, jonka ne laativat soveltuvien unionin tai kansallisten lakien mukaisesti ja joka palvelee myös muita kuin valvontaan liittyviä tarkoituksia, kuten tilastointia.
(10)
EKP:lle on tehtäviensä hoitamiseksi tarpeellista saada rahoitustiedot sellaisilta vähemmän merkittäviltä valvottavilta ryhmittymiltä, jotka eivät laadi konsolidoitua tilinpäätöstä asetuksen (EY) N:o 1606/2002 6 artiklan 2 kohdan mukaisesti hyväksyttyjä kansainvälisiä tilinpäätösstandardeja noudattaen. Tässä asetuksessa olisi sen vuoksi säädettävä valvontaan liittyvistä rahoitustiedoista, jotka tällaisten ryhmittymien tulee raportoida kansallisille toimivaltaisille viranomaisille. Erityisesti olisi täsmennettävä kyseessä olevien tietojen toimittamisen muoto, raportointitiheys, viitepäivämäärät ja ilmoitusjaksot sekä määräajat. Näillä vaatimuksilla tulisi pyrkiä varmistamaan, että tällaiset valvottavat ryhmittymät raportoivat yhteisten vähimmäisvaatimusten mukaiset tietosarjat kansallisille toimivaltaisille viranomaisille, eikä asettaa yhdenmukaisia raportointivaatimuksia.
(11)
Asetuksen (EU) N:o 1024/2013 6 artiklan 2 kohdan ja asetuksen (EU) N:o 468/2014 (EKP/2014/17) 21 artiklan mukaan sekä EKP:llä että kansallisilla toimivaltaisilla viranomaisilla on velvollisuus tietojenvaihtoon. Sanotun rajoittamatta EKP:n oikeutta saada raportoituja tietoja suoraan luottolaitoksilta tai jatkuvasti saada kyseisiä tietoja käyttöönsä suoraan, kansallisten toimivaltaisten viranomaisten tulisi erityisesti toimittaa EKP:lle kaikki tiedot, jotka ovat tarpeen asetuksessa (EU) N:o 1024/2013 EKP:lle osoitettujen tehtävien hoitamiseksi.
(12)
Täytäntöönpanoasetuksen (EU) N:o 680/2014 2 artiklan 3 kohdan mukaisesti laitoksille voidaan antaa lupa käyttää kalenterivuodesta poikkeavaa tilikautta, kun valvontaan liittyviä rahoitustietoja raportoidaan konsolidoidusti. Tässä asetuksessa tulisi myös sallia kalenterivuodesta poikkeavan tilikauden käyttö tällaisen raportoinnin yhteydessä.
(13)
EKP on toteuttanut tätä asetusta koskevan julkisen kuulemisen ja analysoinut mahdolliset kustannukset ja edut,
ON HYVÄKSYNYT TÄMÄN ASETUKSEN:
I OSASTO
KOHDE JA MÄÄRITELMÄT
1 artikla
Kohde
1. Tässä asetuksessa säädetään valvontaan liittyvien rahoitustietojen raportoinnista kansallisille toimivaltaisille viranomaisille, kun ilmoittajina ovat
a)
merkittävät valvottavat ryhmittymät, jotka soveltavat asetuksen (EU) N:o 575/2013 24 artiklan 2 kohdan nojalla valvontaan liittyvään raportointiin kansainvälisiä tilinpäätösstandardeja asetuksen (EY) N:o 1606/2002 mukaisesti, mukaan lukien niiden alaryhmät;
b)
muut kuin a alakohdassa tarkoitetut merkittävät valvottavat ryhmittymät, joihin sovelletaan direktiiviin 86/635/ETY perustuvia kansallisia tilinpitosäännöstöjä, mukaan lukien niiden alaryhmät;
c)
merkittävät valvottavat yhteisöt, mukaan lukien osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamat sivuliikkeet;
d)
merkittävät valvottavat ryhmittymät osallistumattomaan jäsenvaltioon tai kolmanteen maahan perustettujen tytäryritysten osalta;
e)
vähemmän merkittävät valvottavat ryhmittymät, jotka soveltavat asetuksen (EU) N:o 575/2013 24 artiklan 2 kohdan nojalla valvontaan liittyvään raportointiin kansainvälisiä tilinpäätösstandardeja asetuksen (EY) N:o 1606/2002 mukaisesti, mukaan lukien niiden alaryhmät;
f)
muut kuin e alakohdassa tarkoitetut vähemmän merkittävät valvottavat ryhmittymät, joihin sovelletaan direktiiviin 86/635/ETY perustuvia kansallisia tilinpitosäännöstöjä, mukaan lukien niiden alaryhmät;
g)
vähemmän merkittävät valvottavat yhteisöt, mukaan lukien osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamat sivuliikkeet.
2. Tämän asetuksen mukaista valvontaan liittyvien rahoitustietojen raportointia ei 7 ja 14 artiklasta poiketen vaadita valvottavilta yhteisöiltä, joille on myönnetty poikkeus vakavaraisuusvaatimusten soveltamisesta yksittäisen laitoksen tasolla asetuksen (EU) N:o 575/2013 7 tai 10 artiklan mukaisesti.
3. Jos toimivaltaiset viranomaiset, EKP mukaan luettuna, vaativat laitoksia noudattamaan asetuksen (EU) N:o 575/2013 toisessa, kolmannessa ja neljännessä osassa sekä kuudennessa, seitsemännessä ja kahdeksannessa osassa sekä direktiivin 2013/36/EU VII osastossa säädettyjä velvoitteita alakonsolidointiryhmän tasolla asetuksen (EU) N:o 575/2013 11 artiklan 5 kohdan mukaisesti, näiden laitosten on noudatettava tässä asetuksessa säädettyjä vaatimuksia alakonsolidointiryhmän tasolla.
4. Kansalliset toimivaltaiset viranomaiset ja/tai kansalliset keskuspankit voivat käyttää tämän asetuksen nojalla kerättyjä tietoja muihinkin tarkoituksiin.
5. Tällä asetuksella ei ole vaikutusta tilinpitosäännöstöihin, joita valvottavat ryhmittymät ja yhteisöt soveltavat konsolidoidussa tilinpäätöksessään tai vuosittaisessa tilinpäätöksessään, eikä sillä muuteta valvontaan liittyvään raportointiin sovellettavia tilinpitosäännöstöjä. Valvottavat ryhmittymät ja yhteisöt voivat soveltaa erilaisia tilinpäätösstandardeja, minkä vuoksi olisi toimitettava ainoastaan sellaisiin arvostussääntöihin liittyviä tietoja, jotka ovat voimassa kyseessä olevien tilinpäätösstandardien mukaan ja joita asianomainen valvottava ryhmittymä tai yhteisö tosiasiassa soveltaa, mukaan lukien luottoriskitappioiden arvioinnissa käytetyt menetelmät. Tätä varten direktiiviin 86/635/ETY perustuvia kansallisia tilinpitosäännöstöjä soveltavien valvottavien ryhmittymien ja yhteisöjen käyttöön annetaan erityiset raportointimallit. Malleihin sisältyviä tietopisteitä, jotka eivät ole asianomaisten valvottavien yhteisöjen kannalta merkityksellisiä, ei tarvitse raportoida.
6. Osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustama sivuliike voi ilmoittaa tiedot, joita siltä tämän asetuksen mukaan edellytetään, asianomaiselle kansalliselle toimivaltaiselle viranomaiselle kyseisen sivuliikkeen perustaneen luottolaitoksen välityksellä.
2 artikla
Määritelmät
Ellei toisin säädetä, tätä asetusta sovellettaessa sovelletaan asetukseen (EU) N:o 468/2014 (EKP/2014/17) sisältyviä määritelmiä yhdessä seuraavien määritelmien kanssa:
1.
’IAS’ ja ’IFRS’ tarkoittavat kansainvälisiä IAS- (International Accounting Standards) ja IFRS-tilinpäätösstandardeja (International Financial Reporting Standards), jotka on mainittu asetuksen (EY) N:o 1606/2002 2 artiklassa;
2.
’tytäryritys’ tarkoittaa asetuksen (EU) N:o 575/2013 4 artiklan 1 kohdan 16 alakohdassa määriteltyä tytäryritystä, joka on asetuksen (EU) N:o 575/2013 4 artiklan 1 kohdan 1 alakohdassa tarkoitettu luottolaitos;
3.
’alaryhmä’ tarkoittaa ryhmää, jonka emoyritys ei itse ole toisen samassa osallistuvassa jäsenvaltiossa toimiluvan saaneen laitoksen taikka samaan jäsenvaltioon sijoittautuneen rahoitusalan holdingyhtiön tai rahoitusalan sekaholdingyhtiön tytäryritys;
4.
’konsolidoinnin perusteella’ tarkoittaa samaa kuin asetuksen (EU) N:o 575/2013 4 artiklan 1 kohdan 48 alakohdan määritelmässä;
5.
’alakonsolidointiryhmän tasolla’ tarkoittaa samaa kuin asetuksen (EU) N:o 575/2013 4 artiklan 1 kohdan 49 alakohdan määritelmässä.
3 artikla
Valvottavan yhteisön tai valvottavan ryhmittymän aseman muutos
1. Tätä asetusta sovellettaessa valvottava yhteisö tai valvottava ryhmittymä luokitellaan merkittäväksi 18 kuukautta sen jälkeen, kun asetuksen (EU) N:o 468/2014 (EKP/2014/17) 45 artiklan 1 kohdassa tarkoitettu päätös on annettu sille tiedoksi. Sen tulee raportoida tämän asetuksen II osaston mukaisesti merkittävänä valvottavana yhteisönä tai merkittävänä valvottavana ryhmittymänä sellaisesta ensimmäisestä viitepäivämäärästä lähtien, joka seuraa sen luokittelua merkittäväksi.
2. Tätä asetusta sovellettaessa valvottava yhteisö tai valvottava ryhmittymä luokitellaan vähemmän merkittäväksi, kun asetuksen (EU) N:o 468/2014 (EKP/2014/17) 46 artiklan 1 kohdassa tarkoitettu päätös on annettu sille tiedoksi. Tämän jälkeen sen tulee raportoida tämän asetuksen III osaston mukaisesti.
II OSASTO
MERKITTÄVÄT VALVOTTAVAT RYHMITTYMÄT JA YHTEISÖT
I LUKU
Merkittävät valvottavat ryhmittymät
4 artikla
Raportoinnin muoto ja tiheys konsolidoinnin perusteella sekä viite- ja ilmoituspäivämäärät merkittävillä valvottavilla ryhmittymillä, jotka soveltavat IFRS-standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaan
Asetuksen (EU) N:o 575/2013 99 artiklan 3 kohdan mukaan sellaisten merkittävien valvottavien ryhmittymien, jotka asetuksen (EU) N:o 575/2013 24 artiklan 2 kohdan mukaisesti soveltavat valvontaan liittyvässä raportoinnissa IFRS-standardeja asetuksen (EY) N:o 1606/2002 nojalla, on raportoitava valvontaan liittyvät rahoitustiedot täytäntöönpanoasetuksen (EU) N:o 680/2014 2, 3 ja 10 artiklassa säädetyllä tavalla konsolidoinnin perusteella. Niiden alaryhmien, jotka soveltavat valvontaan liittyvässä raportoinnissa IFRS-standardeja asetuksen (EY) N:o 1606/2002 nojalla, on samoin raportoitava valvontaan liittyvät rahoitustiedot täytäntöönpanoasetuksen (EY) N:o 680/2014 2, 3 ja 10 artiklassa säädetyllä tavalla konsolidoinnin perusteella.
5 artikla
Raportoinnin muoto ja tiheys konsolidoinnin perusteella sekä viite- ja ilmoituspäivämäärät merkittävillä valvottavilla ryhmittymillä jotka soveltavat direktiiviin 86/635/ETY perustuvia kansallisia tilinpitosäännöstöjä
Asetuksen (EU) N:o 575/2013 99 artiklan 6 kohdan nojalla muiden kuin edellä 4 artiklassa tarkoitettujen merkittävien valvottavien ryhmittymien, joihin sovelletaan direktiiviin 86/635/ETY perustuvia kansallisia tilinpitosäännöstöjä, mukaan lukien niiden alaryhmät, on raportoitava valvontaan liittyvät rahoitustiedot täytäntöönpanoasetuksen (EU) N:o 680/2014 2, 3 ja 11 artiklassa säädetyllä tavalla konsolidoinnin perusteella.
II LUKU
Merkittävät valvottavat yhteisöt
6 artikla
Raportoinnin muoto ja tiheys yksittäisen laitoksen tasolla yhteisöillä, jotka eivät kuulu merkittävään valvottavaan ryhmittymään
1. Merkittävien valvottavien yhteisöjen, jotka eivät kuulu merkittävään valvottavaan ryhmittymään ja jotka soveltavat IFRS-tilinpäätösstandardeja asetuksen (EY) N:o 1606/2002 nojalla joko siksi, että ne laativat vuosittaisen tilinpäätöksensä siinä tarkoitettujen tilinpäätösstandardien mukaisesti tai siksi, että ne soveltavat näitä standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaisesti, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle yksittäisen laitoksen tasolla. Sanottua sovelletaan myös sivuliikkeisiin, jotka osallistumattomaan jäsenvaltioon sijoittautunut luottolaitos on perustanut osallistuvaan jäsenvaltioon.
2. Edellä 1 kohdassa tarkoitetun valvontaan liittyvän rahoitustietojen raportoinnin tulee sisältää täytäntöönpanoasetuksen (EU) N:o 680/2014 9 artiklassa täsmennetyt tiedot ja tapahtua samassa artiklassa täsmennettyä raportointitiheyttä noudattaen.
3. Muiden kuin 1 kohdassa tarkoitettujen merkittävien valvottavien yhteisöjen, jotka eivät kuulu merkittävään valvottavaan ryhmittymään ja joihin sovelletaan direktiiviin 86/635/ETY perustuvia kansallisia tilinpitosäännöstöjä, mukaan lukien sivuliikkeet, jotka osallistumattomaan jäsenvaltioon sijoittautunut luottolaitos on perustanut osallistuvaan jäsenvaltioon, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle.
4. Edellä 3 kohdassa tarkoitetun valvontaan liittyvän rahoitustietojen raportoinnin tulee sisältää täytäntöönpanoasetuksen (EU) N:o 680/2014 11 artiklassa täsmennetyt tiedot ja tapahtua samassa artiklassa täsmennettyä raportointitiheyttä noudattaen.
5. Edellä 2 ja 4 kohdassa täsmennettyjen tietojen tulee sisältää ainoastaan tiedot, jotka liittyvät
a)
varoihin, velkoihin, pääomaan, tuottoihin ja kuluihin, jotka valvottava yhteisö on kirjannut sovellettavan tilinpitosäännöstön nojalla;
b)
taseen ulkopuolisiin vastuisiin ja toimintoihin, joissa valvottava yhteisö on osallisena;
c)
muihin kuin a ja b kohdassa täsmennettyihin, valvottavan yhteisön toteuttamiin taloustoimiin;
d)
arvostussääntöihin, jotka ovat voimassa sovellettavan tilinpitosäännöstön mukaan ja joita valvottava yhteisö tosiasiassa soveltaa, mukaan lukien menetelmät luottoriskitappioiden arvioimiseksi.
6. Kansalliset toimivaltaiset viranomaiset voivat kerätä 2 ja 4 kohdassa täsmennettyjä EKP:lle toimitettavia tietoja osana laajempaa kansallista raportointikehikkoa, joka sisältää - sovellettavan unionin tai kansallisen lain mukaisesti - täydentäviä valvontaan liittyviä rahoitustietoja ja palvelee myös muita tarkoituksia kuin valvontaa, esimerkiksi tilastointia.
7 artikla
Raportoinnin muoto ja tiheys yksittäisen laitoksen tasolla yhteisöillä, jotka kuuluvat merkittävään valvottavaan ryhmittymään
1. Merkittävien valvottavien yhteisöjen, jotka soveltavat IFRS-standardeja asetuksen (EY) N:o 1606/2002 mukaisesti joko siksi, että ne laativat vuosittaisen tilinpäätöksensä siinä tarkoitettujen tilinpäätösstandardien mukaisesti, tai siksi, että soveltavat näitä standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaisesti, ja jotka kuuluvat merkittävään valvottavaan ryhmittymään, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle yksittäisen laitoksen tasolla. Näiden yhteisöjen on raportoitava valvontaan liittyvät rahoitustiedot täytäntöönpanoasetuksen (EU) N:o 680/2014 9 artiklassa täsmennetyin aikavälein ja raportoinnin on katettava liitteessä I täsmennettyjä yhteisiä vähimmäisvaatimuksia vastaavat tiedot.
2. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä III tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
3. Muiden kuin 1 kohdassa tarkoitettujen merkittävien valvottavien yhteisöjen, joihin sovelletaan direktiiviin 86/635/ETY perustuvia kansallisia tilinpitosäännöstöjä ja jotka kuuluvat merkittävään valvottavaan ryhmittymään, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle.
4. Edellä 3 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 11 artiklassa täsmennetyin aikavälein ja raportoinnin on katettava liitteessä I täsmennettyjä yhteisiä vähimmäisvaatimuksia vastaavat tiedot.
5. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä IV tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
6. Edellä 1, 2, 4 ja 5 kohdassa täsmennetyt tiedot on raportoitava tämän asetuksen 6 artiklan 5 kohdassa säädetyllä tavalla.
7. Kansalliset toimivaltaiset viranomaiset voivat kerätä 1, 2 4 ja 5 kohdassa täsmennettyjä EKP:lle toimitettavia tietoja osana laajempaa kansallista raportointikehikkoa, joka sisältää - sovellettavan unionin tai kansallisen lain mukaisesti - täydentäviä valvontaan liittyviä rahoitustietoja ja palvelee myös muita tarkoituksia kuin valvontaa, esimerkiksi tilastointia.
8 artikla
Viite- ja ilmoituspäivämäärät merkittävillä valvottavilla yhteisöillä
1. Edellä 6 ja 7 artiklassa täsmennettyjä merkittäviä valvottavia yhteisöjä koskevien tietojen viitepäivämäärät ovat seuraavat:
a)
neljännesvuosittainen raportointi: 31. maaliskuuta, 30. kesäkuuta, 30. syyskuuta ja 31. joulukuuta;
b)
puolivuosittainen raportointi: 30. kesäkuuta ja 31. joulukuuta;
c)
vuosittainen raportointi: 31. joulukuuta.
2. Jaksoa koskevat tiedot on raportoitava kumulatiivisesti kalenterivuoden ensimmäisestä päivästä viitepäivämäärään.
3. Jos merkittävillä valvottavilla yhteisöillä on lupa laatia tilinpäätöksensä kalenterivuodesta poikkeavalta tilikaudelta, kansalliset toimivaltaiset viranomaiset voivat 1 ja 2 kohdasta poiketen muuttaa viitepäivämääriä tilikauden loppua vastaavasti. Muutettujen viitepäivämäärien on oltava kolme, kuusi, yhdeksän ja kaksitoista kuukautta tilikauden alkamisesta lukien. Jaksoa koskevat tiedot on raportoitava kumulatiivisesti tilikauden ensimmäisestä päivästä viitepäivämäärään.
4. Kansallisten toimivaltaisten viranomaisten on toimitettava EKP:lle tiedot 6 ja 7 artiklassa täsmennetyistä merkittävistä valvottavista yhteisöistä viimeistään seuraavina ilmoituspäivämäärinä virka-ajan päättyessä:
a)
niiden merkittävien valvottavien yhteisöjen osalta, jotka eivät kuulu merkittävään valvottavaan ryhmittymään, kyseessä olevaa viitepäivämäärää seuraavana 40. työpäivänä;
b)
niiden merkittävien valvottavien yhteisöjen osalta, jotka kuuluvat merkittävään valvottavaan ryhmittymään, kyseessä olevaa viitepäivämäärää seuraavana 55. työpäivänä.
5. Kansalliset toimivaltaiset viranomaiset päättävät milloin valvottavien yhteisöjen on raportoitava valvontaan liittyvät rahoitustiedot jotta ne pystyvät noudattamaan mainittuja määräaikoja.
III LUKU
Merkittävien valvottavien ryhmittymien raportointi sellaisten tytäryritysten osalta, jotka on perustettu osallistumattomaan jäsenvaltioon tai kolmanteen maahan
9 artikla
Merkittävien valvottavien ryhmittymien raportoinnin muoto ja tiheys sellaisten tytäryritysten osalta, jotka on perustettu osallistumattomaan jäsenvaltioon tai kolmanteen maahan
1. Osallistuvassa jäsenvaltiossa olevien emoyritysten ja sellaisten osallistuvassa jäsenvaltiossa olevien laitosten, jotka ovat rahoitusalan holdingyhtiöinä tai rahoitusalan sekaholdingyhtiöinä toimivien emoyritysten määräysvallassa, on varmistettava, että valvontaa koskevat rahoitustiedot raportoidaan osallistumattomaan jäsenvaltioon tai kolmanteen maahan perustettujen tytäryritysten osalta asianomaisille kansallisille toimivaltaisille viranomaisille yksittäisen laitoksen tasolla seuraavasti:
a)
niiden merkittävien valvottavien ryhmittymien osalta, jotka soveltavat osallistuvassa jäsenvaltiossa korkeimmalla konsolidointitasolla IFRS-standardeja asetuksen (EY) N:o 1606/2002 mukaisesti joko siksi, että ne laativat vuosittaisen tilinpäätöksensä siinä tarkoitettujen tilinpäätösstandardien mukaisesti, tai siksi, että ne soveltavat näitä standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaisesti, valvontaa koskevat rahoitustiedot on raportoitava niin, että ne kattavat liitteessä II olevassa 1 kohdassa täsmennetyt tiedot, ja noudattaen täytäntöönpanoasetuksen (EU) N:o 680/2014 9 artiklassa täsmennettyjä aikavälejä;
b)
sellaisten muiden kuin edellä mainittujen merkittävien valvottavien ryhmittymien osalta, joihin sovelletaan osallistuvassa jäsenvaltiossa korkeimmalla konsolidointitasolla direktiiviin 86/635/ETY perustuvia kansallisia tilinpitosäännöstöjä, valvontaa koskevat rahoitustiedot on raportoitava niin, että ne kattavat liitteessä II olevassa 2 kohdassa täsmennetyt tiedot, ja noudattaen täytäntöönpanoasetuksen (EU) N:o 680/2014 11 artiklassa täsmennettyjä aikavälejä.
2. Edellä 1 kohdasta poiketen siinä tarkoitetut emoyritykset eivät kuitenkaan raportoi rahoitustietoja sellaisten tytäryhtiöiden osalta, joiden varojen kokonaisarvo kolme miljardia euroa tai vähemmän. Tässä yhteydessä varojen kokonaisarvo määritetään asetuksen (EU) N:o 468/2014 (EKP/2014/17) IV osan 3 osastossa olevien kriteerien perusteella.
3. Jos asetuksen (EU) N:o 468/2014 (EKP/2014/17) IV osan 2 osaston 3 jakson mukainen valvottavien yhteisöjen luettelon päivitys osoittaa, että tytäryrityksen varojen kokonaisarvo ylittää kolme miljardia euroa, tytäryritys on sisällytettävä 1 kohdan mukaisesti raportoitaviin tietoihin ensimmäisenä viitepäivämääränä sen jälkeen, kun valvottavien yhteisöjen päivitetyn luettelon julkaisusta on kulunut 18 kuukautta. Jos päivitys osoittaa, että tytäryrityksen varojen kokonaisarvo on kolme miljardia euroa tai vähemmän, emoyrityksen on aloitettava tietojen raportointi 2 kohdan mukaisesti ensimmäisenä viitepäivämääränä valvottavien yhteisöjen päivitetyn luettelon julkaisun jälkeen.
10 artikla
Merkittävien valvottavien ryhmittymien viite- ja ilmoituspäivämäärät sellaisten tytäryritysten osalta, jotka on perustettu osallistumattomaan jäsenvaltioon tai kolmanteen maahan
1. Edellä 9 artiklassa täsmennetyt tiedot on kerättävä samojen viitepäivämäärien mukaisesti kuin etuyhteydessä olevaa merkittävää valvottavaa ryhmittymää koskevat, valvontaan liittyvät rahoitustiedot. Jaksoa koskevat tiedot on raportoitava kumulatiivisesti rahoitustietojen raportoinnissa sovellettavan tilikauden ensimmäisestä päivästä viitepäivämäärään.
2. Kansalliset toimivaltaiset viranomaiset toimittavat EKP:lle tiedot 9 artiklassa täsmennettyjen osallistumattomaan jäsenvaltioon tai kolmanteen maahan perustettujen tytäryritysten osalta viimeistään kyseessä olevaa viitepäivämäärää seuraavana 55. työpäivänä virka-ajan päättyessä.
3. Kansalliset toimivaltaiset viranomaiset päättävät, milloin valvottavien yhteisöjen on raportoitava valvontaan liittyvät rahoitustiedot jotta ne pystyvät noudattamaan mainittua määräaikaa.
III OSASTO
VÄHEMMÄN MERKITTÄVÄT VALVOTTAVAT RYHMITTYMÄT JA YHTEISÖT
I LUKU
Vähemmän merkittävät valvottavat ryhmittymät
11 artikla
Raportoinnin muoto ja tiheys vähemmän merkittävillä valvottavilla ryhmittymillä konsolidoinnin perusteella
1. Vähemmän merkittävien valvottavien ryhmittymien, jotka soveltavat IFRS-standardeja asetuksen (EY) N:o 1606/2002 mukaisesti valvontaan liittyvään raportointiin asetuksen (EU) N:o 575/2013 24 artiklan 2 kohdan nojalla, mukaan lukien niiden alaryhmät, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle konsolidoinnin perusteella.
2. Edellä 1 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 9 artiklassa täsmennetyin aikavälein ja niin, että ne kattavat liitteessä I olevassa 1 kohdassa täsmennettyjä yhteisiä vähimmäisvaatimuksia vastaavat tiedot.
3. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä III tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
4. Muiden kuin 1 kohdassa tarkoitettujen vähemmän merkittävien valvottavien ryhmittymien, joihin sovelletaan direktiiviin 86/635/ETY perustuvia kansallisia tilinpitosäännöstöjä, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle. Nämä valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 11 artiklassa täsmennetyin aikavälein ja niin, että ne kattavat liitteessä I olevassa 2 kohdassa täsmennettyjä yhteisiä vähimmäisvaatimuksia vastaavat tiedot.
5. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä IV tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
6. Edellä 4 ja 5 kohdasta poiketen valvontaan liittyviä rahoitustietoja koskevan raportoinnin tulee tämän artiklan 4 kohdassa täsmennettyjen tietojen sijasta sisältää yleisinä vähimmäisvaatimuksina liitteessä III täsmennetyt tiedot, jos vähemmän merkittävän ryhmittymän varojen kokonaisarvo on kolme miljardia euroa tai vähemmän. Tässä yhteydessä valvottavien ryhmittymien varojen kokonaisarvo on se arvo, jota käytetään määritettäessä, onko valvottava yhteisö asetuksen (EU) N:o 468/2014 (EKP/2014/17) IV osan 4 osaston mukaisesti kokonsa perusteella merkittävä vai ei.
7. Jos asetuksen (EU) N:o 468/2014 (EKP/2014/17) IV osan 2 osaston mukainen valvottavien yhteisöjen luettelon päivitys osoittaa, että vähemmän merkittävän valvottavan ryhmittymän varojen kokonaisarvo ylittää kolme miljardia euroa, tämän ryhmittymän on aloitettava tietojen raportointi 4 ja 5 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetyn luettelon julkaisusta on kulunut 18 kuukautta. Jos päivitys osoittaa, että vähemmän merkittävän valvottavan ryhmittymän varojen kokonaisarvo on kolme miljardia euroa tai vähemmän, tämän ryhmittymän on aloitettava tietojen raportointi 6 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetty luettelo on julkaistu.
8. Edellä 2, 3, 4, 5 ja 6 kohdassa täsmennetyt tiedot on raportoitava tämän asetuksen 6 artiklan 5 kohdassa säädetyllä tavalla.
9. Kansalliset toimivaltaiset viranomaiset voivat kerätä 2, 3, 4, 5 ja 6 kohdassa täsmennettyjä EKP:lle toimitettavia tietoja osana laajempaa raportointikehikkoa, joka sisältää - asiaa koskevan unionin tai kansallisen lainsäädännön mukaisesti - täydentäviä valvontaan liittyviä rahoitustietoja ja palvelee myös muita tarkoituksia kuin valvontaa, esimerkiksi tilastointia.
12 artikla
Viite- ja ilmoituspäivämäärät vähemmän merkittävillä valvottavilla ryhmittymillä
1. Edellä 11 artiklassa täsmennettyjä vähemmän merkittäviä valvottavia ryhmittymiä koskevien tietojen viitepäivämäärät ovat seuraavat:
a)
neljännesvuosittainen raportointi: 31. maaliskuuta, 30. kesäkuuta, 30. syyskuuta ja 31. joulukuuta;
b)
puolivuosittainen raportointi: 30. kesäkuuta ja 31. joulukuuta;
c)
vuosittainen raportointi: 31. joulukuuta.
2. Jaksoa koskevat tiedot on raportoitava kumulatiivisesti kalenterivuoden ensimmäisestä päivästä viitepäivämäärään.
3. Jos vähemmän merkittävillä valvottavilla ryhmittymillä on kansallisen toimivaltaisen viranomaisen lupa raportoida valvontaan liittyvät rahoitustiedot kalenterivuodesta poikkeavalta tilikaudelta, kansalliset toimivaltaiset viranomaiset voivat 1 ja 2 kohdasta poiketen muuttaa viitepäivämääriä tilikauden loppua vastaavasti. Muutettujen viitepäivämäärien tulee olla kolme, kuusi, yhdeksän ja kaksitoista kuukautta tilikauden alkamisesta lukien. Jaksoa koskevat tiedot on raportoitava kumulatiivisesti niin, että ne kattavat jakson tilikauden ensimmäisestä päivästä viitepäivämäärään.
4. Kansallisten toimivaltaisten viranomaisten on toimitettava EKP:lle 11 artiklassa täsmennetyt tiedot viimeistään seuraavina ilmoituspäivämäärinä virka-ajan päättyessä:
a)
konsolidoinnin perusteella raportoivista vähemmän merkittävistä valvottavista ryhmittymistä, alaryhmät mukaan luettuina, viitepäivämäärää, joihin tiedot liittyvät, seuraavana 55. työpäivänä;
b)
edellä 1 artiklan 3 kohdan nojalla alakonsolidointiryhmän tasolla raportoivista vähemmän merkittävistä valvottavista ryhmittymistä kyseessä olevaa viitepäivämäärää seuraavana 65. työpäivänä;
5. Kansalliset toimivaltaiset viranomaiset päättävät milloin valvottavien yhteisöjen on raportoitava valvontaan liittyvät rahoitustiedot jotta ne pystyvät noudattamaan mainittuja määräaikoja.
II LUKU
Vähemmän merkittävät valvottavat yhteisöt
13 artikla
Raportoinnin muoto ja tiheys yksittäisen laitoksen tasolla vähemmän merkittävillä valvottavilla yhteisöillä, jotka eivät kuulu ryhmittymään
1. Vähemmän merkittävien valvottavien yhteisöjen, jotka soveltavat IFRS-standardeja asetuksen (EY) N:o 1606/2002 mukaisesti joko siksi, että ne laativat vuosittaisen tilinpäätöksensä siinä tarkoitettujen tilinpäätösstandardien mukaisesti, tai siksi, että ne soveltavat näitä standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaisesti, ja jotka eivät kuulu valvottavaan ryhmittymään, mukaan lukien osallistumattomaan jäsenvaltioon sijoittautuneen luottolaitoksen osallistuvaan jäsenvaltion perustamat sivuliikkeet, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle yksittäisen laitoksen tasolla.
2. Edellä 1 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 9 artiklassa täsmennetyin aikavälein ja niin, että ne kattavat liitteessä I täsmennettyjä yhteisiä vähimmäisvaatimuksia vastaavat tiedot.
3. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä III tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
4. Muiden kuin 1 kohdassa tarkoitettujen vähemmän merkittävien valvottavien yhteisöjen, joihin sovelletaan direktiiviin 86/635/ETY perustuvia kansallisia tilinpitosäännöstöjä ja jotka eivät kuulu valvottavaan ryhmittymään, mukaan lukien osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamat sivuliikkeet, on raportoitava valvontaan liittyvät rahoitustiedot toimivaltaiselle kansalliselle viranomaiselle.
5. Edellä 4 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 11 artiklassa täsmennetyin aikavälein ja niin, että ne kattavat liitteessä I olevassa 2 kohdassa täsmennettyjä yhteisiä vähimmäisvaatimuksia vastaavat tiedot.
6. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä IV tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
7. Edellä 2, 3, 5 ja 6 kohtaan sovelletaan seuraavia poikkeuksia:
a)
valvontaan liittyviä rahoitustietoja koskevan raportoinnin tulee tämän artiklan 2, 3, 5 ja 6 kohdassa täsmennettyjen tietojen sijasta sisältää yleisinä vähimmäisvaatimuksina liitteessä III täsmennetyt tiedot, jos vähemmän merkittävän luottolaitoksen varojen kokonaisarvo on alle miljardi euroa.
b)
osallistumattomaan jäsenvaltioon sijoittautuneen luottolaitoksen osallistuvaan jäsenvaltioon perustamaa sivuliikettä ei sisällytetä valvontaan liittyvien rahoitustietojen raportointiin, jos sen varojen kokonaisarvo on alle miljardi euroa.
8. Edellä 7 kohtaa sovellettaessa valvottavan yhteisön varojen kokonaisarvo on se arvo, jota käytetään määritettäessä, onko valvottava yhteisö asetuksen (EU) N:o 468/2014 (EKP/2014/17) IV ja III osan mukaisesti kokonsa perusteella merkittävä vai ei.
9. Jos asetuksen (EU) N:o 468/2014 (EKP/2014/17) IV osan 2 osaston 3 jakson mukainen valvottavien yhteisöjen luettelon päivitys osoittaa, että vähemmän merkittävän valvottavan yhteisön varojen kokonaisarvo ylittää kolme miljardia euroa, tämän yhteisön on aloitettava tietojen raportointi 2, 3, 5 ja 6 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetyn luettelon julkaisusta on kulunut 18 kuukautta. Jos päivitys osoittaa, että vähemmän merkittävän valvottavan yhteisön varojen kokonaisarvo on kolme miljardia euroa tai vähemmän, tämän yhteisön on aloitettava tietojen raportointi 7 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetty luettelo on julkaistu.
10. Edellä 2, 3, 5, 6 ja 7 kohdassa täsmennetyt tiedot on raportoitava tämän asetuksen 6 artiklan 5 kohdassa säädetyllä tavalla.
11. Kansalliset toimivaltaiset viranomaiset voivat kerätä 2, 3, 5, 6 ja 7 kohdassa täsmennettyjä, EKP:lle toimitettavia tietoja osana laajempaa kansallista raportointikehikkoa, joka sisältää - sovellettavan unionin tai kansallisen lain mukaisesti - täydentäviä valvontaan liittyviä rahoitustietoja ja palvelee myös muita tarkoituksia kuin valvontaa, esimerkiksi tilastointia.
14 artikla
Raportoinnin muoto ja tiheys yksittäisen laitoksen tasolla yhteisöillä, jotka kuuluvat vähemmän merkittävään valvottavaan ryhmittymään
1. Vähemmän merkittävien valvottavien yhteisöjen, jotka soveltavat IFRS-standardeja asetuksen (EY) No 1606/2002 mukaisesti joko siksi, että ne laativat vuosittaisen tilinpäätöksensä siinä tarkoitettujen tilinpäätösstandardien mukaisesti, tai siksi, että ne soveltavat näitä standardeja valvontaan liittyvään raportointiin asetuksen (EU) N:o 575/2013 24 artiklan 2 kohdan mukaisesti, ja jotka kuuluvat vähemmän merkittävään valvottavaan ryhmittymään, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle yksittäisen laitoksen tasolla.
2. Edellä 1 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 9 artiklassa täsmennetyin aikavälein ja niin, että ne kattavat liitteessä II täsmennettyjä yhteisiä vähimmäisvaatimuksia vastaavat tiedot.
3. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä III tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
4. Muiden kuin 1 kohdassa tarkoitettujen vähemmän merkittävien valvottavien yhteisöjen, joihin sovelletaan direktiiviin 86/635/ETY perustuvia kansallisia tilinpitosäännöstöjä ja jotka kuuluvat vähemmän merkittävään valvottavaan ryhmittymään, on raportoitava valvontaan liittyvät rahoitustiedot asianomaiselle kansalliselle toimivaltaiselle viranomaiselle.
5. Edellä 4 kohdassa tarkoitetut valvontaan liittyvät rahoitustiedot on raportoitava täytäntöönpanoasetuksen (EU) N:o 680/2014 11 artiklassa täsmennetyin aikavälein ja niin, että ne kattavat liitteessä II täsmennettyjä yhteisiä vähimmäisvaatimuksia vastaavat tiedot.
6. Kunkin kansallisen toimivaltaisen viranomaisen on toimitettava EKP:lle täytäntöönpanoasetuksen (EU) N:o 680/2014 liitteessä IV tarkoitetut muut mallit, jotka se on kerännyt. Kansallisten toimivaltaisten viranomaisten on ilmoitettava EKP:lle etukäteen tällaisista muista malleista, joita ne aikovat toimittaa.
7. Vähemmän merkittävien valvottavien yhteisöjen, joiden varojen kokonaisarvo on vähemmän kuin kolme miljardia euroa, on sisällytettävä valvontaan liittyvien rahoitustietojen raportointiin 2, 3, 5 ja 6 kohdasta poiketen liitteessä III täsmennetyt tiedot. Edellä sanottua sovellettaessa valvottavan yhteisön varojen kokonaisarvo on se arvo, jota käytetään määritettäessä, onko valvottava yhteisö asetuksen (EU) N:o 468/2014 (EKP/2014/17) IV osan 3 osaston mukaisesti kokonsa perusteella merkittävä vai ei.
8. Jos asetuksen (EU) N:o 468/2014 (EKP/2014/17) IV osan 2 osaston 3 jakson mukainen valvottavien yhteisöjen luettelon päivitys osoittaa, että vähemmän merkittävän valvottavan yhteisön varojen kokonaisarvo ylittää kolme miljardia euroa, tämän yhteisön on aloitettava tietojen raportointi 2, 3, 5 ja 6 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetyn luettelon julkaisusta on kulunut 18 kuukautta. Jos päivitys osoittaa, että vähemmän merkittävän valvottavan yhteisön varojen kokonaisarvo on kolme miljardia euroa tai vähemmän, tämän yhteisön on aloitettava tietojen raportointi 7 kohdan mukaisesti ensimmäisenä viitepäivämääränä sen jälkeen, kun valvottavien yhteisöjen päivitetty luettelo on julkaistu.
9. Edellä 2, 3, 5, 6 ja 7 kohdassa täsmennetyt tiedot on raportoitava tämän asetuksen 6 artiklan 5 kohdassa säädetyllä tavalla.
10. Kansalliset toimivaltaiset viranomaiset voivat kerätä 2, 3, 5, 6 ja 7 kohdassa täsmennettyjä, EKP:lle toimitettavia tietoja osana laajempaa kansallista raportointikehikkoa, joka sisältää, sovellettavan unionin tai kansallisen lain mukaisesti, täydentäviä valvontaan liittyviä rahoitustietoja ja palvelee myös muita tarkoituksia kuin valvontaa, esimerkiksi tilastointia.
15 artikla
Viite- ja ilmoituspäivämäärät vähemmän merkittävillä valvottavilla yhteisöillä
1. Edellä 13 ja 14 artiklassa täsmennettyjä vähemmän merkittäviä valvottavia yhteisöjä koskevien tietojen viitepäivämäärät ovat seuraavat:
a)
neljännesvuosittainen raportointi: 31. maaliskuuta, 30. kesäkuuta, 30. syyskuuta ja 31. joulukuuta;
b)
puolivuosittainen raportointi: 30. kesäkuuta ja 31. joulukuuta;
c)
vuosittainen raportointi: 31. joulukuuta
2. Jaksoa koskevat tiedot on raportoitava kumulatiivisesti kalenterivuoden ensimmäisestä päivästä viitepäivämäärään.
3. Jos vähemmän merkittävillä valvottavilla yhteisöillä on kansallisen toimivaltaisen viranomaisen lupa raportoida valvontaan liittyvät rahoitustiedot kalenterivuodesta poikkeavalta tilikaudelta, kansalliset toimivaltaiset viranomaiset voivat 1 ja 2 kohdasta poiketen muuttaa viitepäivämääriä tilikauden loppua vastaavasti. Muutettujen viitepäivämäärien tulee olla kolme, kuusi, yhdeksän ja kaksitoista kuukautta tilikauden alkamisesta lukien. Jaksoa koskevat tiedot on raportoitava kumulatiivisesti tilikauden ensimmäisestä päivästä viitepäivämäärään.
4. Kansallisten toimivaltaisten viranomaisten on toimitettava EKP:lle valvontaan liittyvät rahoitustiedot 13 ja 14 artiklassa täsmennetyistä vähemmän merkittävistä valvottavista yhteisöistä viimeistään seuraavina ilmoituspäivämäärinä virka-ajan päättyessä:
a)
niiden vähemmän merkittävien valvottavien yhteisöjen osalta, jotka eivät kuulu valvottavaan ryhmittymään, kyseessä olevaa viitepäivämäärää seuraavana 65. työpäivänä;
b)
niiden vähemmän merkittävien valvottavien yhteisöjen osalta, jotka kuuluvat vähemmän merkittävään valvottavaan ryhmittymään, kyseessä olevaa viitepäivämäärää seuraavana 55. työpäivänä.
5. Kansalliset toimivaltaiset viranomaiset päättävät,, milloin valvottavien yhteisöjen on raportoitava valvontaan liittyvät rahoitustiedot jotta ne pystyvät noudattamaan mainittuja määräaikoja.
IV OSASTO
TIETOJEN LAATU JA SÄHKÖINEN RAPORTOINTIKIELI
16 artikla
Tiedon laatua koskevat tarkistukset
Kansallisten toimivaltaisten viranomaisten on seurattava ja varmistettava, että EKP:lle toimitetut tiedot ovat laadukkaita ja luotettavia. Tällöin kansallisten toimivaltaisten viranomaisten on noudatettava päätöksen EKP/2014/29 4 ja 5 artiklassa olevia määrittelyjä.
17 artikla
Tietotekniikan kieli toimitettaessa tietoja kansallisilta toimivaltaisilta viranomaisilta EKP:lle
Kansallisten toimivaltaisten viranomaisten on toimitettava tässä asetuksessa täsmennetyt tiedot ”eXtensible Business Reporting Language” -taksonomiaa noudattaen, jotta täytäntöönpanoasetuksessa (EU) N:o 680/2014 täsmennettyjen tietojen vaihdossa käytettäisiin yhdenmukaisia teknisiä muotoja. Tällöin kansallisten toimivaltaisten viranomaisten on noudatettava päätöksen EKP/2014/29 6 artiklassa olevia määrittelyjä.
V OSASTO
SIIRTYMÄ- JA LOPPUSÄÄNNÖKSET
18 artikla
Raportoinnin ensimmäiset viitepäivämäärät
1. Valvontaan liittyvien rahoitustietojen raportoinnin ensimmäinen viitepäivämäärä tämän asetuksen mukaisesti on 31. joulukuuta 2015 tiedoille, jotka koskevat
a)
merkittäviä valvottavia ryhmittymiä;
b)
merkittäviä valvottavia yhteisöjä, jotka eivät kuulu valvottavaan ryhmittymään.
2. Valvontaan liittyvien rahoitustietojen raportoinnin ensimmäinen viitepäivämäärä tämän asetuksen mukaisesti on 30. kesäkuuta 2016 tiedoille, jotka koskevat
a)
merkittäviä valvottavia yhteisöjä, jotka kuuluvat valvottavaan ryhmittymään;
b)
merkittävien valvottavien ryhmittymien tytäryrityksiä, jotka on perustettu osallistumattomaan jäsenvaltioon tai kolmanteen maahan.
3. Valvontaan liittyvien rahoitustietojen raportoinnin ensimmäinen viitepäivämäärä tämän asetuksen mukaisesti on 30. kesäkuuta 2017 tiedoille, jotka koskevat
a)
vähemmän merkittäviä valvottavia ryhmittymiä;
b)
vähemmän merkittäviä valvottavia yhteisöjä.
19 artikla
Siirtymäsäännökset
Päätökset, joita kansalliset toimivaltaiset viranomaiset ovat tehneet merkittävien valvottavien ryhmittymien ja yhteisöjen suorittamasta raportoinnista, joka koskee tämän asetuksen kohteena olevia valvontaan liittyviä rahoitustietoja, säilyvät voimassa kaikkien 17 artiklassa täsmennettyjä ensimmäisiä raportoinnin viitepäivämääriä edeltävien viitepäivämäärien osalta.
20 artikla
Loppusäännös
Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan jäsenvaltioissa perussopimusten mukaisesti.
Tehty Frankfurt am Mainissa 17 päivänä maaliskuuta 2015.

Labels: 12
7
2